सिपाही
सिपाही (अंग्रेज़ी: Sepoy) नेपाली, भारतीय तथा पाकिस्तानी सेना में सबसे निचले पद के सैनिक को कहा जाता है। भारतीय पैदल सेना में इन्हें राइफल मैन भी कहा जाता है। सिपाही शब्द का उपयोग मूल रूप से मुगल सेनाओं में मस्कट से लैस इन्फेंट्री सेनिकों के लिए किया जाता था। १८ वीं शताब्दी में फ्रांसीसी ईस्ट इंडिया कंपनी और उसके अन्य यूरोपीय समकक्षों ने भारत के भीतर स्थानीय स्तर पर सैनिकों को भर्ती करना शुरू किया, जिसमें मुख्य रूप से "सिपाही" के रूप में नामित पैदल सेना शामिल थी। यूरोपीय तौर-तरीकों के साथ प्रशिक्षित इन भारतीय सिपाहियों की सेनाओं में से सबसे बड़ी, ब्रिटिश ईस्ट इंडिया कंपनी से संबंधित थी; कुल ३ लाख सैनिकों वाली ब्रिटिश ईस्ट इंडिया कंपनी की सेना के ९६ प्रतिशत के करीब सैनिक भारत के मूल निवासी थे, और इन सिपाहियों ने ही कंपनी के लिए उपमहाद्वीप को सुरक्षित रखने में महत्वपूर्ण भूमिका निभाई।